29.9.2023.
HR
Službeni list Europske unije
L 242/119
59.
prima na znanje napore koje je Revizorski sud uložio i 2021. kako bi se prilagodio promjenjivim radnim uvjetima, potičući digitalnu transformaciju revizijskog rada i unapređenje tehnologije i prakse u cijeloj organizaciji kako bi nastavio djelovati kao djelotvorna javna revizijska služba u Uniji; svjestan je da za daljnji napredak u tom smjeru Komisija ili države članice moraju staviti na raspolaganje potrebne podatke u traženom obliku; poziva Komisiju da potiče države članice da rade na postizanju veće interoperabilnosti;
60.
razumije da se i 2021., uzimajući u obzir ograničenja uvedena zbog pandemije bolesti COVID-19, cjelokupni revizijski proces u velikoj mjeri provodio digitalno, što je obuhvaćalo pripremu revizije, prikupljanje dokaza i raspravne postupke, te da su službena putovanja u države članice zamijenjene videopozivima koji su prema potrebi uključivali usmeno prevođenje na daljinu;
61.
cijeni važne ključne etape koje su obilježile digitalno okruženje Suda 2021., kao što je uvođenje usluga robotske automatizacije procesa, koje su uvedene kako bi se smanjio repetitivni rad revizorskih timova s niskom dodanom vrijednošću, automatizacija revizije nad izvršnim agencijama u okviru redovnog revizijskog procesa i uvođenje potpuno novog sustava za upravljanje prijevodima koji se temelji na oblaku;
62.
pozdravlja dovršetak provedbe plana za kibersigurnost za razdoblje 2018. – 2021. i donošenje novog plana za kibersigurnost za sljedeće tri godine (2022. – 2024.), kojim se predviđa postupni prelazak na arhitekturu nultog povjerenja u skladu s odredbama iz Prijedloga uredbe Europskog parlamenta i Vijeća o utvrđivanju mjera za visoku zajedničku razinu kibersigurnosti u svim institucijama, tijelima, uredima i agencijama Unije; napominje da 2021.
nije otkriven nijedan značajan uspješan kibernapad na Revizorski sud i priznaje važnost suradnje Revizorskog suda s timom za hitne računalne intervencije europskih institucija, tijela i agencija (CERT-EU); poziva Revizorski sud da i dalje posvećuje visoku razinu pozornosti kiberprijetnjama i informacijskoj sigurnosti, posebno zato što se broj ozbiljnih kibernapada posljednjih godina znatno povećao, zbog čega su sve institucije Unije privlačne mete potencijalnih napadača; potiče Revizorski sud da redovito provodi procjene rizika svoje IT infrastrukture;
63.
napominje da je Revizorski sud 2021. bio suorganizator službenog otvorenja Europskog mjeseca kibersigurnosti i da je službenica Revizorskog suda za raznolikost i uključivanje koordinirala jedno od glavnih predavanja na otvorenju posvećeno ženama u području kibersigurnosti, na kojem je raznolika skupina žena različitih profila razmjenjivala stajališta o motivaciji žena da se pridruže području kibersigurnosti i tehnologije;
64.
napominje da je 2021.
donesena odluka o povećanju proračunskih linija za ulaganja u opremu i usluge koje su uglavnom povezane s hibridnim radom i digitalizacijom te da su dodatna odobrena sredstva iskorištena i za jačanje kapaciteta Revizorskog suda za kiberobranu, ulaganje u novi sustav upravljanja prijevodima i novi sustav upravljanja dionicima te provedbu Unijina rješenja za elektroničko potpisivanje;
65.
pozdravlja odluku o uvođenju besplatnih softvera otvorenog koda kao ključnog alata za rad Revizorskog suda, kao što su Linux kao operativni sustav za nekoliko poslužitelja IT infrastrukture, softver otvorenog koda Belenios koji se upotrebljava kao sustav za tajno glasovanje te softver Nagios koji upotrebljavaju operativni IT timovi Revizorskog suda; prima na znanje da Revizorski sud upotrebljava softver otvorenog koda NextCloud za razmjenu dokumentacije sa subjektima revizije u okviru sustava ECAFiles koji radi u skladu s najvišim sigurnosnim standardima i standardima zaštite osobnih podataka;
66.
pozdravlja provedbu sporazuma o obradi podataka kad god podatke obrađuju treće strane, a Revizorski sud kao voditelj obrade mora osigurati usklađenost s člankom 29.
Uredbe (EU) 2018/1725 Europskog parlamenta i Vijeća (3) i zadržati potpunu kontrolu nad postupcima obrade; prima na znanje sustavno savjetovanje sa službenikom Revizorskog suda za zaštitu podataka o pitanjima povezanima s obradom podataka te tehničkim i organizacijskim mjerama;
(3) Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br.
45/2001 i Odluke br.
1247/2002/EZ (SL L 295, 21.11.2018., str. 39.).